5โจ๋ซิ่ง-ปล้นดะ จากนวลจันทร์ไปยันนวมินทร์ โดนจับยกแก๊ง
รวบ 5 โจ๋วัยคะนองขี่ จยย.ตระเวนปล้นทรัพย์กลางดึก ใช้วิธีขี่ จยย.ปาดหน้า จยย.เหยื่อ แล้วใช้ปืนข่มขู่บังคับเอาทรัพย์สิน รายแรกปล้น 2 หนุ่มที่หน้าปากซอยนวลจันทร์ 36 ได้เงินสดไป 4 พันบาทไม่พอ ไปก่อเหตุซ้ำสองที่หน้าปากซอยนวมินทร์ 90 แต่มีรถสายตรวจ สน.โคกคราม ประสบเหตุเข้าจับกุม 1 ในโจรโจ๋หนีไม่รอดรถคว่ำแขนหัก เลยถูกขยายผลตามจับสมาชิกยกแก๊ง สารภาพนำเงินที่ได้ไปเที่ยว,รวบ 5โจ๋ขี่รถ จยย.ตระเวนปล้นทรัพย์ โดยเมื่อเวลา 01.30 น. วันที่ 12 มิ.ย. ร.ต.ท.จักรพันธ์ ส่งเสริม พนักงานสอบสวน สน.โคกคราม รับแจ้งเหตุคนร้าย 5-6 คน ขี่รถ จยย.3 คัน ใช้ปืนปล้นทรัพย์ผู้เสียหาย บริเวณหน้าร้านอาหารบ้านลุงใหญ่ ปากซอยนวลจันทร์ 36 แขวงนวลจันทร์ เขตบึงกุ่ม รุดไปตรวจสอบพร้อมเจ้าหน้าที่ฝ่ายสืบสวน พบนายกัญจน์วัฒน์ หล้าทิพย์ อายุ 37 ปี และนายอภิเดช คำแก้ว อายุ 25 ปี 2 ผู้ เสียหายยืนรอให้ปากคำ โดยนายกัญจน์วัฒน์ให้การว่า เวลาประมาณ 01.00 น. ขณะที่ตนกับเพื่อนขี่รถ จยย. ออกไปกินข้าว มีกลุ่มคนร้ายวัยรุ่นขี่และซ้อนท้ายรถ จยย. 3 คัน มาปาดหน้าก่อนชักปืนออกมาข่มขู่เอาทรัพย์สิน ด้วยความกลัวตนและเพื่อนรีบให้เงินสดรวมกันแล้ว 4,000 บาท ส่วนคนร้ายได้เงินไปแล้ว ทั้งหมดขี่รถหลบหนีมุ่งหน้าถนนนวมินทร์,ระหว่างสอบสวน ร.ต.ท.จักรพันธ์รับแจ้งเหตุ กลุ่มคนร้ายน่าเชื่อว่าเป็นกลุ่มเดียวกันขี่รถ จยย. 3 คัน ก่อเหตุปล้นทรัพย์ผู้เสียหายขณะขี่รถ จยย.กลับบ้านที่ป้ายรถเมล์ใกล้ปากซอยนวมินทร์ 90 แขวงนวลจันทร์ เขตบึงกุ่ม แต่ขณะที่คนร้ายกำลังลงมือปลดทรัพย์สินผู้เสียหาย มีรถสายตรวจ สน.โคกคราม ประสบเหตุเข้าจับกุมคนร้ายที่แตกฮือหลบหนี โดย 1 ในกลุ่มคนร้าย รถ จยย.คว่ำแขนหัก หนีไม่ทัน ทราบชื่อต่อมานายโอ (นามสมมติ) อายุ 16 ปี ภายในตัวพบปืนสั้นไทยประดิษฐ์ 9 มม. และมีดยาว 6 นิ้ว 1 เล่ม เจ้าหน้าที่ยึดไว้เป็นของกลาง พร้อมนำส่งรักษาที่ รพ.นพรัตนราชธานีควบคู่กับการสอบปากคำขยายผล ทราบว่าผู้ร่วมก่อเหตุที่หลบหนีเป็นเยาวชนรุ่นเดียวกัน ที่มีภูมิลำเนาในพื้นที่ สน.โคกคราม เจ้าหน้าที่ได้จัดชุดติดตามจับกุมได้ทั้งหมด,ต่อมาเวลา 09.00 น. วันเดียวกัน พ.ต.อ.กิตติเชษฐ์ ศักยภาพวิชานนท์ ผกก.สน.โคกคราม แถลงผลจับกุม 5 ผู้ต้องหาที่ก่อเหตุประกอบด้วย นายอาร์ม (นามสมมติ) อายุ 16 ปี นายชล (นามสมมติ) อายุ 16 ปี นายหมู (นามสมมติ) อายุ 17 ปี นายอ้วน (นามสมมติ) อายุ 16 ปี และนายโอ อายุ 16 ปี ที่ยังรักษาตัวอยู่ที่ รพ.นพรัตนราชธานี พร้อมของกลาง ปืนไทยประดิษฐ์ 2 กระบอก กระสุนปืน 9 มม. 1 นัด มีดพับสั้น 3 เล่ม โทรศัพท์มือถือ 6 เครื่อง รถจยย.ยี่ห้อฮอนด้า รุ่นเอ็มเอสเอ็กซ์ สีขาว ไม่ติดแผ่นป้ายทะเบียน รถ จยย.ยี่ห้อฮอนด้า รุ่นซุปเปอร์คัพ สีชมพู ไม่ติดแผ่นป้ายทะเบียน จับกุมผู้ต้องหาได้หลังก่อเหตุจี้ชิงทรัพย์ผู้เสียหายบริเวณปากซอยนวมินทร์ 90 ถนนนวมินทร์ แขวงนวลจันทร์ เขตบึงกุ่ม,จากการสอบสวนทั้งหมดร่วมกันรับสารภาพว่า ก่อนหน้านี้เพิ่งจะก่อเหตุจี้ชิงทรัพย์ผู้เสียหาย 2 คน ที่บริเวณปากซอยนวลจันทร์ 36 ได้ทรัพย์สินเป็นเงินสด 4,000 บาท แล้วขี่รถ จยย.มาก่อเหตุอีกครั้งที่ปากซอยนวมินทร์ 90 แต่ถูกตำรวจสายตรวจประสบเหตุเข้าจับกุม โดยเงินที่ได้จากการปล้นจะนำไปใช้จ่ายเที่ยวเตร่ ก่อนส่งตัวให้พนักงานสอบสวนดำเนินคดีตามกฎหมายต่อไป
รวบ5 โจ๋วัยคะนองขี่ จยย.ตระเวนปล้นทรัพย์กลางดึก ใช้วิธีขี่ จยย.ปาดหน้าจยย.เหยื่อ แล้วใช้ปืนข่มขู่บังคับเอาทรัพย์สิน รายแรกปล้น 2หนุ่มที่หน้าปากซอยนวลจันทร์36 ได้เงินสดไป 4 พันบาทไม่พอ ไปก่อเหตุซ้ำสองที่หน้าปากซอยนวมินทร์90
ปล้นทรัพย์,โจ๋,สน.โคกคราม,นวลจันทร์,ชิงทรัพย์,นวมินทร์,ข่าว,ทีมข่าวหน้า1,ไทยรัฐฉบับพิมพ์